10 geleenthede wat jy nie dié Desember moet misloop nieDesember is sonder twyfel die heerlikste maand van die jaar ─ die son skyn, die strandhanddoeke is agter uit die kas gehaal en die beste deel is dat daar ’n markstalletjie om te verken en ’n fees om te geniet om elke hoek en draai is. LekkeSlaap het tien van die bestes gekies wat jou Desember definitief nóg meer feestelik gaan maak. Kom maak ’n draai by die Spier-wynlandgoed vir ’n aand van liggies en verwondering. Dansende liggies by die Spier Light Art Festival. Foto: Spier Wine Farm. Die Spier-wynlandgoed word jaarliks met ’n verskeidenheid kunswerke wat in lig en klank beklee is, verlig. Om dié fees van liggies weer dié jaar in die aand te beleef, sal die Kersfees-gevoel en die kind in jou aanwakker. Geniet ’n smaaklike ete by een van die restaurante voor jy die 21 liggie-uitstallings invaar. Waar: Stellenbosch, Spier Wine Farm Wanneer: 8 Desember 2019 – 19 Januarie 2020 Soek verblyf naby Spier Wine Estate Die strand en rugby kom vir dae se pret bymekaar ─ twee van ons gunsteling-aktiwiteite gedurende die Desembervakansie. Pret op die sand by die Hot Afrihost Summer of Touch. Foto: Hot Afrihost Summer of Touch. Touchies en ’n behoorlike Desembervakansie gaan hand aan hand en daarom kan jy gereed maak vir ’n opwindende reeks van agt touchie-wedstryde in verskeie dorpe wat oor die volgende drie weke versprei word. Kom neem aan die wedstryde deel, of moedig die spelers van die kantlyn af aan. Waar: Kleinmond, Strand, Onrus, Struisbaai, Stilbaai, Diaz-strand en Hartenbos. Wanneer: 7 Desember 2019 – 31 Desember 2019 Soek verblyf in: Kleinmond, Strand, Onrus, Struisbaai, Stilbaai, Diaz-strand en Hartenbos. “Stille nag, heilige nag …” Ons weet jy kon nie help om saam te sing nie! Aande vol betowering by die Kirtsenbosch Botaniese Tuin. Foto: Cape Town Christmas Carols. Kom skud jou Kersfees-vere reg en woon die Cape Town Carols at Kirstenbosch-aand by. Dié geleentheid word deur Kirstenbosch se Rotary Club aangebied en deur Pick n Pay geborg. Die botaniese tuin sorg vir ’n rustige omgewing en die musiek verseker vir ’n warm hart en ’n groot glimlag! Piekniekmandjies kan by die geleentheid gekoop word, maar jy moet jou eie stoel en kombers saambring, sodat jy die aand lekker vers vir vers saam kan sing. Waar: Kaapstad, Kirstenbosch Botaniese Tuin Wanneer: 12, 13, 14, 15 Desember 2019 Verblyf naby: Kirstenbosch Botaniese Tuin. Is jy mal oor lekker kos? Dan is die Fort Food Truck Market net die plek vir jou dié vakansie! Pret tussen kosstalletjies. Foto: Fort Food Market. Kom stap tussen die stalletjies by die Fort Food Truck Market rond en proe van Kaapstad se heerlikste eetgoed. Daar is iets vir elke gesinslid ─ van musiek-optredes en vermaak vir die kinders, tot tonneltoere. Én moenie vir Wagter by die huis los nie, want honde is ook by dié fees van kos en musiek welkom. Waar: Kaapstad, Groenpunt Wanneer: 20 Desember 2019 Soek verblyf in: Groenpunt Dié fees spog met kunstenaars soos Theuns Jordaan, Elvis Blue, Van Pletzen, Jeremy Loops, Francois van Coke en soveel meer! Foto: J-Bay rocks. J-Bay Rocks keer hierdie Desember terug na Jeffreysbaai met top-SA-kunstenaars wat daagliks die voete sal laat jeuk! Die fees is bekend vir ’n groot partytjie en sorg jaar na jaar vir ’n witwarm samekoms. Waar: Jeffreysbaai Wanneer: 21 Desember 2019 – 31 Desember 2019 Soek verblyf in: Jeffreysbaai Kunstenaars soos Elandré, Riana Nel, Spoegwolf, Snotkop en meer gaan hierdie jaar by dié fees optree. Wat ’n fees inderdaad. Foto: Aldus Smith Photography. Die Abraham Kriel & Youth Care Centre in Potchefstroom spog vir die vyfde jaar met ’n fees so reg uit ’n feëverhaal ─ die [email protected]! Dit is die organisasie se vlagskip-fondsinsamelingsgeleentheid wat gemaak is om jou te prikkel. Duisende liggies betower duisende besoekers tydens dié maandlange uitstalling. Hiér word vermaak vir die kinders gereël sodat jy lekker kan rondloop, die liggies bekyk, iets heerlik kry om te eet en die optredes kan geniet Waar: Potchefstroom Wanneer: 29 November – 31 Desember 2019 Soek verblyf in: Potchefstroom Die Innikloof Musiekfees is ’n eg Suid-Afrikaanse fees. Foto: Innikloof Musiekfees. Met kunstenaars soos Martin Bester, Bok van Blerk, Adam Tas, Pieter Koen, Fat Man en meer kan jy maar weet: Die Innikloof Musiekfees gaan pret wees! Kom teug aan ’n yskoue bier in die biertent, smul aan heerlike stalletjie-eetgoed, of gooi sommer jou eie vleisie oor die kole! Musiek, die buitelug en ’n braaivleisvuur ─ ons kan nie aan ’n beter manier dink om dié Desember deur te bring nie. Waar: Swadini, A Forever Resort Wanneer: 20 Desember 2019 – 31 Desember 2019 Verblyf by: Swadini, A Forever Resort Gooi die meel, trek jou skoene uit en maak daai litte los ─ dis tyd vir ’n sokkie-skouspel! Foto: Carnival City. Super Sokkie is nét die plek om te wees as jou voete vir ’n plesierige danspartytjie jeuk. Kunstenaars soos Kurt Darren, Karlien van Jaarsveld, Dirk van der Westhuizen, Juan Boucher en Die Campbells staan gereed om saam met jou die Nuwe Jaar in te wals. Waar: Johannesburg, Carnival City Wanneer: 31 Desember 2019 Soek verblyf: naby Carnival City Ja, jy het reg gelees! Dié fees is letterlik en figuurlik aan die brand! Vuurdansers dans die aand aan die brand. Foto: Afrikaanse Taalmonument. Dans van die Vlamme word by die Afrikaanse Taalmonument in die Paarl aangebied en is ’n geleentheid waar Psychedelic Theatre gaste met vuurdansers en vlammende voorwerpe sal verstom. Dit is beslis ’n unieke geleentheid wat jy nie kan misloop nie! Jy kan jou eie drankies en piekniekmandjies saambring, of voor die tyd iets by die koffiewinkel bestel. Waar: Paarl, Afrikaanse Taalmonument Wanneer: 28 Desember 2019 Soek verblyf in: Die Paarl Doen jou deel vir liefdadigheid, word fikser en wen pryse dié Desember. Foto: Dennis Jarvis op Flickr Knysna se Rotary Club is dié jaar terug met die Rotary Knysna SPLASH-fees wat ’n prettige uitstappie vir die hele gesin bied. Behalwe dat jy en die jongspan aan die swemkompetisie kan deelneem en die Yellow Duck-resies kan geniet, kan jy ook minderbevoorregtes help ─ alle opbrengste van die inskrywingsgeld word aan plaaslike liefdadigheidsorganisasies geskenk. Waar: Knysna Wanneer: 28 Desember 2019 Verblyf in: Knysna Waarvoor wag jy? Kry die gesin bymekaar en woon dié tien opwindende gebeure die Desember by. Hierdie artikel is verskaf deur Lekkeslaap.co.za en is opgestel deur Lisa Slippers.